M. Hort, podpredseda NR SR: (2008-05-21):
P. Kandráč, verejný ochranca práv: Na vnútroštátnej úrovni predovšetkým to bola Generálna prokuratúra, súdy, ministerstvá, samozrejme, aj samospráva, no a na medzinárodnej úrovni predovšetkým, a to sa pochválim, že sme dosiahli veľmi významný úspech, pretože z niekoľko desiatok uchádzačov sme sa stali pridruženým členom európskej siete detských ombudsmanov, pričom sme absolvovali veľmi prísny výberový proces. Takisto sa zúčastňujeme v spolupráci s Komisárom pre ľudské práva na riešení niektorých problémov na úrovni Európskej únie, no a samozrejme, že spolupracujeme aj s národnými ombudsmanmi ostatných členských krajín EÚ. Aké porušenia sme zistili. Predtým, než uvediem niekoľko čísiel, je potrebné povedať, že v Slovenskej republike sa neporušujú v masovom meradle základné práva a slobody. Nie sú to čísla alarmujúce. Za šesť rokov činnosti sme preukázali 767 prípadov, z toho za uplynulý rok to bolo 195 prípadov porušenia základných práv a slobôd. Zo 195 porušení základných práv a slobôd sa týkalo 187  zbytočných prieťahov v konaní. Z počtu 187 najväčší počet sa týkal zbytočných prieťahov v súdnom konaní, bolo to 109 prípadov. Ostatné prípady sa týkali zbytočných prieťahov na orgánoch verejnej správy. Ktoré to sú? Predovšetkým sú to obvodné pozemkové úrady, správy katastrov, Sociálna poisťovňa a, žiaľ, aj niektoré ústredné orgány vrátane ministerstiev. Ak hodnotím spoluprácu verejného ochrancu práv s orgánmi verejnej správy, je veľmi korektná, iniciatívna, súčinná a návrhy a opatrenia, ktoré verejný ochranca práv uplatňuje voči týmto orgánom sú rešpektované. Chcel by som upriamiť vašu pozornosť i na jeden prípad, keď verejný ochranca práv využil svoje právo podať návrh na Ústavný súd, i na prípad, keď inštitúcia na úrovni ústredného orgánu nerešpektuje súdne rozhodnutie. Považujem za veľmi závažný problém, ak nie sú rešpektované súdne rozhodnutia, ktoré sú konečné. Keďže sme s predmetnou inštitúciou pri rokovaní nenašli spoločné riešenie, samozrejme, tak ako mi zákon káže som postúpil problém vláde Slovenskej republiky. Dovoľte mi niekoľko poznámok, ktoré som získal z obsahu podnetov občanov k legislatívnemu procesu. Veľmi časté sú ponosy na takzvané nespravodlivé zákony (tak to hodnotia občania). Sú to predovšetkým zákony, ktoré sa týkajú sociálnej oblasti. Napríklad nerovnakosť podmienok pri poskytovaní starobných dôchodkov a invalidných dôchodkov, sú to problémy, ktoré sa týkajú vdoveckých a vdovských dôchodkov, problém pri dávke v hmotnej núdzi a podobne. Samozrejme, v správe uvádzam problém ďaleko podrobnejšie. Toto považujem za veľmi významnú skutočnosť, a preto aj týmto spôsobom upozorňujem plénum Národnej rady na daný problém. Tak ako v minulosti opätovne apelujem na vás, páni poslanci, aby sa zákonodarnou úpravou pokúsili riešiť prípady, kde chýba do splnenia podmienok na dôchodok niekoľko mesiacov, týždňov alebo aj dní. Opakujem, že nejde o to, či bude zavedený inštitút odstránenia tvrdosti zákona, ale stanovme určité kritériá, ktoré budú zohľadňovať tieto osobitné prípady, ktorých nie je veľa, ale sú tragické. Je veľmi pozitívne, že prednedávnom Národná rada prijala novelu zákona o náhradnom výživnom, kde sa zahrnuli aj prípady poskytovania sirotských dôchodkov u tých, ktorých živitelia nemohli splniť podmienky starobného dôchodku. Štyri a pol roka som na to upozorňoval a som veľmi rád, že toto sa v prospech občanov urobilo, pretože deti nemôžu za túto skutočnosť a podmienky sa dodatočne  splniť nedajú. Dovoľte mi ešte upozorniť, ktoré to sú tie ďalšie problematické zákony, s ktorými občania vyjadrujú nespokojnosť. Je to takzvaný zástrčkový zákon, zákon o regulovanom nájomnom. Sú i ďalšie, ktoré sú uvedené v správe o činnosti. Dovoľte mi, aby som z viacerých príčin, ktoré sú príčinou konfliktov medzi orgánmi verejnej správy a občanmi upozornil predovšetkým na to, že sa zabúda na strane orgánov verejnej správy, že sú pre občanov, nie naopak, na arogantné správanie sa, nedôslednosť, povýšenecké správanie sa pracovníkov verejnej správy. Občan sa takto cíti nie ako klient, ale ako ponižujúci prosebník. Čiže preňho je úkon na orgánoch verejnej správy prakticky utrpením a radšej ho nevyužije. Chcem poznamenať, že o týchto problémoch sme rokúvali aj na úrovni Výboru Národnej rady Slovenskej republiky pre verejnú správu a regionálny rozvoj, aj s predstaviteľmi Združenia miest a obcí a našli sme odozvu. Chceme, aby sa dosiahla určitá kultúra úradníckeho výkonu, a preto Kancelária verejného ochrancu práv vypracovala takzvané „Desatoro dobrej správy“. Motívom bolo aj to, že na úrovni Európskej únie dobrá správa je už zaradená medzi základné práva. Prezentovali sme to vo výbore pre ľudské práva, národnosti a postavenie žien. Som presvedčený, že návrhy, ktoré verejný ochranca práv predkladá v správe by napomohli ochranu a uplatňovanie základných práv a slobôd v Slovenskej republike. Vážené panie poslankyne, páni poslanci, dovoľte mi ešte uviesť, že svoju činnosť verejný ochranca práv realizuje s 19 spolupracovníkmi za využitia prostriedkov štátneho rozpočtu, s ktorými  hospodári v úspornom režime. Ďakujem vám veľmi pekne. (Potlesk.)